CELEX: 62019TN0698
Language: el
Date: 2019-10-11 00:00:00
Title: Υπόθεση T-698/19: Προσφυγή της 11ης Οκτωβρίου 2019 – FJ κ.λπ. κατά ΕΥΕΔ

2.12.2019   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 406/39
            
         
      Προσφυγή της 11ης Οκτωβρίου 2019 – FJ κ.λπ. κατά ΕΥΕΔ
      (Υπόθεση T-698/19)
      (2019/C 406/49)
      Γλώσσα διαδικασίας: η γαλλική
      
         Διάδικοι
      
      
         Προσφεύγοντες: FJ και οκτώ λοιποί προσφεύγοντες (εκπρόσωπος: J.-N. Louis, δικηγόρος)
      
         Καθής: Ευρωπαϊκή Υπηρεσία Εξωτερικής Δράσης
      
         Αιτήματα
      
      Οι προσφεύγοντες ζητούν από το Γενικό Δικαστήριο:
      
                  —
               
               
                  να ακυρώσει την απόφαση περί καταρτίσεως του σημειώματος αποδοχών τους για τον μήνα του Δεκεμβρίου 2018, καθόσον εφαρμόζει για πρώτη φορά νέους διορθωτικούς συντελεστές στις αποδοχές τους, αναδρομικά από την 1η Φεβρουαρίου 2018·
               
            
                  —
               
               
                  να καταδικάσει την ΕΥΕΔ στα δικαστικά έξοδα.
               
            
         Λόγοι ακυρώσεως και κύρια επιχειρήματα
      
      Προς στήριξη της προσφυγής τους, οι προσφεύγοντες προβάλλουν τρεις λόγους.
      
                  1.
               
               
                  Ο πρώτος λόγος στηρίζεται σε παράβαση των άρθρων 64 και 65 του Κανονισμού Υπηρεσιακής Καταστάσεως των υπαλλήλων της Ευρωπαϊκής Ένωσης (στο εξής: ΚΥΚ), σε παραβίαση της αρχής της ίσης μεταχείρισης και σε πρόδηλη πλάνη εκτιμήσεως. Οι προσφεύγοντες υποστηρίζουν ότι οι διορθωτικοί συντελεστές οι οποίοι εφαρμόστηκαν στις αποδοχές τους δεν διασφάλιζαν την ισοτιμία της αγοραστικής δύναμής τους και δεν συνάδουν, εξάλλου, με εκείνους που έχουν οριστεί από τον Οργανισμό Ηνωμένων Εθνών.
               
            
                  2.
               
               
                  Ο δεύτερος λόγος στηρίζεται σε παράβαση του άρθρου 85 του ΚΥΚ, όπως και σε παραβίαση της αρχής της ασφάλειας δικαίου και του καθήκοντος αρωγής. Οι προσφεύγοντες θεωρούν ως προς το σημείο αυτό ότι δε θα μπορούσαν να γνωρίζουν την παρατυπία ως προς το ύψος των αποδοχών τους με βάση τους ισχύοντες διορθωτικούς συντελεστές.
               
            
                  3.
               
               
                  Ο τρίτος λόγος στηρίζεται σε παράβαση του άρθρου 13 του Παραρτήματος Χ του ΚΥΚ το οποίο επιβάλλει ενδιάμεση επικαιροποίηση των αποδοχών, εφόσον η διακύμανση του κόστους διαβίωσης, υπολογιζόμενη με βάση τον διορθωτικό συντελεστή και την αντίστοιχη συναλλαγματική ισοτιμία, έχει υπερβεί το 5 % από την τελευταία επικαιροποίηση σε μία συγκεκριμένη χώρα.